*პროექტი*

**საგრანტო ხელშეკრულება №\_\_\_**

ერთი მხრივ, **საქართველოს იუსტიციის სამინისტრო, წარმოდგენილი იუსტიციის მინისტრის მოადგილის, ............................................., მიერ** (შემდგომ – „გრანტის გამცემი“), მისამართი: საქართველო, თბილისი, 0114, გორგასლის ქუჩა №24ა, და, მეორე მხრივ, **.......................................... წარმოდგენილი ხელმძღვანელის, .........................................,** მიერ (შემდგომ – „გრანტის მიმღები“), მისამართი: ................................................................. (იურიდიული მისამართი); ........................................................ (ფაქტობრივი მისამართი), დებენ საგრანტო ხელშეკრულებას (შემდგომ – „ხელშეკრულება“) შემდეგზე:

**მუხლი 1. ზოგადი დებულებები**

ეს ხელშეკრულება ეფუძნება „გრანტების შესახებ“ საქართველოს კანონს, „საქართველოს იუსტიციის სამინისტროს სისტემაში გრანტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 29 დეკემბრის №160 ბრძანებას, ამავე ბრძანების შესაბამისად, საგრანტო საბჭოს 2023 წლის ......... № გადაწყვეტილებას და საქართველოს პრემიერ-მინისტრის 2023 წლის \_\_\_ №\_\_\_ წერილით წარმოდგენილ თანხმობას.

**მუხლი 2. ხელშეკრულების მიზანი და საგანი**

2.1. ხელშეკრულების ფარგლებში გრანტის გამცემი გრანტის მიმღებს, როგორც საქართველოს იუსტიციის მინისტრის 2023 წლის 17 ოქტომბრის № 548 ბრძანებით შექმნილი საგრანტო საბჭოს №001-2023 საგრანტო პროგრამის („საქართველოს იუსტიციის სამინისტროს სისტემაში ინოვაციური სერვისების დანერგვის ხელშეწყობა, ადამიანის უფლებათა დაცვის გაძლიერება და **სამართლებრივი უსაფრთხოების განმტკიცება**“)ფარგლებში გამოცხადებული კონკურსის შედეგად საუკეთესო საგრანტო განაცხადის წარმომდგენ სუბიექტს, გადასცემს ფულად სახსრებს პროექტისათვის ........................................................................... (შემდგომ – „პროექტი“), რომელიც განხორციელდება საქართველოს ტერიტორიაზე და მიზნად ისახავს ......... თვის განმავლობაში აქტივობების განხორციელებას ხელშეკრულების დანართი №1-ის („საგრანტო წინადადება“) შესაბამისად;

2.2. გრანტის მიმღები პასუხისმგებელია პროექტის მართვაზე, განხორციელებაზე, ხარისხის კონტროლზე, შიდა მონიტორინგზე, პროექტის შედეგების შეფასებაზე, პროგრამულ და ფინანსურ ანგარიშგებაზე, წარმოდგენილი „საგრანტო წინადადების“ (დანართი №1), სამოქმედო გეგმის (დანართი №2), ბიუჯეტის (დანართი №3), აგრეთვე, ანგარიშგების ფორმისა და წესის (დანართი №4) შესაბამისად.

**მუხლი 3. საგრანტო თანხის მოცულობა და ანგარიშსწორების პირობები**

3.1. გრანტის გამცემის მიერ გრანტის მიმღებზე გასაცემი საგრანტო თანხა შეადგენს **…... (……)** ლარს;

3.2. გრანტის გამცემის მიერ საგრანტო თანხის გადარიცხვა მოხდება 1 (ერთ) ეტაპად, უნაღდო ანგარიშსწორების გზით;

3.3. საგრანტო თანხა გადაირიცხება ხელშეკრულების ხელმოწერიდან 2 (ორი) კვირის ვადაში. გრანტის მიმღებმა უნდა წარმოადგინოს ბანკის მიერ დამოწმებული ორგანიზაციის/ფიზიკური პირის საბანკო ანგარიშის რეკვიზიტები, სადაც უნდა განხორციელდეს მისაღები თანხის ჩარიცხვა;

3.4. ხელშეკრულების ხელმოწერიდან ყოველი 2 თვის (მიმდინარე საანგარიშო პერიოდი) გასვლიდან 10 (ათი) სამუშაო დღის ვადაში გრანტის მიმღები გრანტის გამცემს წარუდგენს პროგრამულ და ფინანსურ ანგარიშს. მიღებული ფულადი სახსრების აუთვისებლობის/ არამიზნობრივად ათვისების შემთხვევაში, გრანტის გამცემს უფლება აქვს, მოსთხოვოს გრანტის მიმღებს თანხის უკან დაბრუნება 6.1 პუნქტის შესაბამისად;

3.5. გრანტის მიმღები გრანტის გამცემს საბოლოო პროგრამულ და ფინანსურ ანგარიშს წარუდგენს პროექტის დასრულებიდან 10 (ათი) სამუშაო დღის ვადაში, რომლის საფუძველზეც 10 (ათი ) სამუშაო დღის ვადაში შედგება მიღება-ჩაბარების აქტი. მიღებული ფულადი სახსრების აუთვისებლობის/არამიზნობრივად ათვისების შემთხვევაში, გრანტის მიმღების მიერ ნაშთი მიღება-ჩაბარების აქტის გაფორმებიდან 10 (ათი) კალენდარული დღის განმავლობაში უბრუნდება გრანტის გამცემს მის მიერ მითითებულ რეკვიზიტებზე.

**მუხლი 4. მხარეთა უფლება-მოვალეობები**

**4.1. გრანტის მიმღები ვალდებულია:**

4.1.1. საგრანტო თანხა გამოიყენოს მხოლოდ ხელშეკრულებაში მოცემული მიზნების (დანართი №1), ხელშეკრულებით განსაზღვრული სამოქმედო გეგმისა (დანართი №2) და ბიუჯეტის (დანართი №3) შესაბამისად;

4.1.2. განახორციელოს დანართი №1-ით გათვალისწინებული აქტივობები ხელშეკრულების ხელმოწერის თარიღიდან (2023 წლის .... დეკემბრიდან) ...... (.............) თვის ვადაში;

4.1.3. გრანტის გამცემს წარუდგინოს მიმდინარე და საბოლოო პროგრამული და ფინანსური ანგარიშები დანართი №4-ის შესაბამისად და ამ ხელშეკრულების 4.4.8 პუნქტით გათვალისწინებული აუდიტორული დასკვნა წერილობითი ფორმით, მატერიალური სახით, ფოსტის მეშვეობით, ან საგრანტო საბჭოს ან გრანტის გამცემის მიერ მითითებული სხვა ფორმით;

4.1.4. შესაბამისი მოთხოვნის მიღებიდან 10 (ათი) კალენდარული დღის ვადაში პროექტის დასრულების შემდეგ არსებული გამოუყენებელი თანხა დაუბრუნოს გრანტის გამცემს მის მიერ მითითებულ რეკვიზიტებზე, თუ ხელშეკრულებაში ცვლილებები არ შევა ორივე მხარის თანხმობით;

4.1.5. ხელშეკრულების ფარგლებში დასამზადებელი ვიზუალური პროდუქტების შინაარსი და დიზაინი, ასევე, აქტივობების განხორციელების პროცესში მის განხორციელებასთან პირდაპირ ან ირიბად დაკავშირებული საკითხები, რომელთაც არ ითვალისწინებს ეს ხელშეკრულება, გრანტის გამცემს შეუთანხმოს წერილობითი ფორმით;

4.1.6. საგრანტო პროგრამის ფარგლებში დამზადებული საინფორმაციო მასალა და სხვა ინტელექტუალური პროდუქტი გადასცეს გრანტის გამცემს;

4.1.7. ხელშეკრულებით გათვალისწინებული მიზნების/აქტივობების განხორციელების შეფერხების შესახებ დაუყოვნებლივ წერილობით აცნობოს გრანტის გამცემს;

4.1.8. უზრუნველყოს ხელშეკრულების ფინანსური და პროგრამული დოკუმენტაციის ხელმისაწვდომობა გრანტის გამცემისათვის პროექტის განხორციელების პერიოდში და მისი დასრულებიდან 5 (ხუთი) წლის განმავლობაში დანართი №4-ის შესაბამისად;

4.1.9. პროექტი განახორციელოს ხელშეკრულებით განსაზღვრული ადამიანური რესურსის ჩართულობით და მასში ნებისმიერი ცვლილება წინასწარ შეუთანხმოს გრანტის გამცემს;

4.1.10. გრანტის გამცემს შეუთანხმოს ყველა ის კრიტერიუმი და პროცედურები, რაც უკავშირდება სერვისის მომწოდებელი ორგანიზაციის შერჩევას;

4.1.11. არ გაამჟღავნოს პროექტის ფარგლებში მიღებული ბენეფიციარების შესახებ პერსონალური მონაცემები და უზრუნველყოს მათი დაცულობა. ეს მონაცემები ხელმისაწვდომი უნდა იყოს მხოლოდ პროექტის განხორციელებაში ჩართულ პირთათვის, რომლებიც, მათი ფუნქცია-მოვალეობიდან გამომდინარე, საჭიროა ფლობდნენ ამ მონაცემებს.

**4.2. გრანტის მიმღებს უფლება აქვს:**

4.2.1. გრანტის გამცემს წარუდგინოს წერილობითი მოთხოვნა საგრანტო თანხის დროული გადარიცხვის შესახებ;

4.2.2. გრანტის გამცემისგან მიიღოს კონსულტაციები პროექტის განხორციელებასთან დაკავშირებით, რაც ხელს შეუწყობს პროექტის მიზნების უკეთ მიღწევას;

4.2.3. საჭიროებისამებრ, გრანტის გამცემთან შეთანხმებით, საგრანტო თანხის 10%-ის ფარგლებში გადაანაწილოს თანხები ბიუჯეტით გათვალისწინებული საქმიანობის განსახორციელებლად. ამასთან, გრანტის გამცემთან შეთანხმებით, შესაძლებელია, პროექტის ბიუჯეტის ფორმას დაემატოს/მოაკლდეს ქვემუხლები პროექტის მიზნებიდან გამომდინარე საგრანტო თანხის ფარგლებში;

4.2.4. პროექტის მიზნებისა და ამოცანების სრულყოფილად შესასრულებლად გრანტის გამცემს მოსთხოვოს პროექტის ვადის გაგრძელება გონივრული ვადით. ვადის გაგრძელება არ წარმოშობს დამატებით ფინანსურ ვალდებულებას გრანტის გამცემისთვის. გრანტის მიმღებს უფლება აქვს, ამ ხელშეკრულებით ნაკისრი ვალდებულებები შეასრულოს 2.1 პუნქტით გათვალისწინებულ ვადაზე ადრე.

**4.3. გრანტის გამცემი ვალდებულია:**

4.3.1. ხელშეკრულებით განსაზღვრულ ვადაში და ამავე ხელშეკრულებით დადგენილი პირობების შესაბამისად უზრუნველყოს თანხის დროული გადარიცხვა გრანტის მიმღების საბანკო ანგარიშ(ებ)ზე;

4.3.2. გრანტის მიმღების მოთხოვნის შემთხვევაში, წარუდგინოს მას თანხის გადარიცხვის დამადასტურებელი დოკუმენტი.

**4.4. გრანტის გამცემს უფლება აქვს:**

4.4.1. შეამოწმოს ხელშეკრულების პირობების შესრულების მდგომარეობა გრანტის მიმღების საქმიანობაში ჩარევის გარეშე;

4.4.2. გრანტის მიმღებს მოსთხოვოს საგრანტო წინადადების შესრულების პერიოდული და საბოლოო პროგრამული და ფინანსური ანგარიში, დანართი №4-ის პირობების დაცვით;

4.4.3. გრანტის მიმღებს მოსთხოვოს გადარიცხული საგრანტო თანხის მიღების დამადასტურებელი დოკუმენტი;

4.4.4. სამინისტროს ადმინისტრაციისა (დეპარტამენტი) და ეკონომიკური დეპარტამენტის მეშვეობით განახორციელოს პროექტის მონიტორინგი ანგარიშგების მასალების, საველე ვიზიტების, მასობრივი ინფორმაციის საშუალებებით გავრცელებული ინფორმაციისა და გრანტის გამცემის მიერ დამოუკიდებლად მოპოვებული ინფორმაციის ანალიზის საფუძველზე;

4.4.5. მონიტორინგის შედეგების გათვალისწინებით, გრანტის მიმღებს გაუწიოს რეკომენდაცია (სამუშაოს შესრულების/მომსახურების ალტერნატიული მეთოდის შეთავაზება), რომელიც ხელს შეუწყობს მიზნების უკეთ მიღწევას;

4.4.6. პროექტის საუკეთესო მიზნებიდან გამომდინარე, გაუგრძელოს გრანტის მიმღებს ამ ხელშეკრულების 2.1 პუნქტით განსაზღვრული პროექტის ვადა, რაც არ გამოიწვევს დამატებით ფინანსურ ვალდებულებებს გრანტის გამცემისათვის;

4.4.7. გრანტის მიმღების მიერ საბოლოო პროგრამული და ფინანსური ანგარიშის მიღების შემდეგ 10 (ათი) კალენდარული დღის ვადაში გრანტის მიმღებისგან მოითხოვოს გამოუყენებელი თანხის უკან დაბრუნება მის მიერ მითითებულ რეკვიზიტებზე;

4.4.8. პროექტის დასრულებისას მიზნობრიობის შესრულების დადასტურების მიზნით გრანტის მიმღებს მოსთხოვოს საქართველოს ფინანსთა სამინისტროს სისტემაში შემავალი სახელმწიფო საქვეუწყებო დაწესებულება − ბუღალტრული აღრიცხვის, ანგარიშგებისა და აუდიტის ზედამხედველობის სამსახურის მიერ წარმოებულ რეესტრში არსებული პირის საექსპერტო/აუდიტორული დასკვნა.

**მუხლი 5. გრანტის მიმღების საქმიანობაში ჩარევის დაუშვებლობა**

5.1. გრანტის მიმღები ხელშეკრულებით ნაკისრ ვალდებულებას ასრულებს დამოუკიდებლად; მის საქმიანობაში გრანტის გამცემის ჩარევა დაუშვებელია;

5.2. გრანტის მიმღების საქმიანობაში ჩარევად არ ითვლება „საქართველოს იუსტიციის სამინისტროს სისტემაში გრანტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 29 დეკემბრის №160 ბრძანებით დამტკიცებული წესითა და ამ ხელშეკრულებით გათვალისწინებული მონიტორინგისა და შესაბამისი მოქმედებების განხორციელება.

**მუხლი 6. ხელშეკრულების ვადამდე შეწყვეტა**

6.1. გრანტის გამცემს უფლება აქვს, მოითხოვოს ხელშეკრულების ვადამდე მოშლა, თუ გრანტის მიმღები:

6.1.1. არამიზნობრივად იყენებს თანხებს − ცალკეული აქტივობა ან/და გადაწყვეტილება არ შეესაბამება პროექტის მიზნებს ან ეწინააღმდეგება პროექტის ბიუჯეტით განსაზღვრულ გეგმას;

6.1.2. არ ასრულებს ან არასათანადოდ ასრულებს საგრანტო წინადადებით ან/და ხელშეკრულებით გათვალისწინებულ პირობებს და ამის თაობაზე ეცნობა ხელშეკრულებით დადგენილი წესის შესაბამისად;

6.1.3. სამართლებრივი სტატუსის შეცვლის ან სხვა არსებითი გარემოების გამო აღარ შესწევს ხელშეკრულებით გათვალისწინებული ვალდებულებების განხორციელების უნარი;

6.1.4. გრანტის მიმღები უხეშად არღვევს მასზე დაკისრებულ ვალდებულებებს, რა დროსაც გრანტის გამცემი უფლებამოსილია, უარი თქვას ხელშეკრულებაზე დამატებითი ვადის დაწესების ან გაფრთხილების გარეშეც, თუ ეს მიზანშეწონილად ჩაითვლება საგრანტო პროგრამის ინტერესებიდან გამომდინარე, მათ შორის, რეპუტაციული რისკების თავიდან ასარიდებლად;

6.1.5. არსებობს სხვა ისეთი გარემოება, რამაც შესაძლოა, საფრთხე შეუქმნას ხელშეკრულების შესრულებას და საგრანტო პროგრამის წარმატებით განხორციელებას;

6.1.6. საქართველოს კანონმდებლობით გათვალისწინებულ სხვა შემთხვევებში.

6.2. ხელშეკრულების 6.1.1 და 6.1.2 პუნქტებით გათვალისწინებულ შემთხვევებში, გრანტის გამცემი დაუყოვნებლივ აფრთხილებს გრანტის მიმღებს წერილით, რომელშიც მიეთითება ხარვეზის/დარღვევის შინაარსისა და მისი აღმოფხვრის ვადის შესახებ;

6.3. თუ გრანტის მიმღები არ აღმოფხვრის წერილში მოცემულ ხარვეზს/დარღვევას მასში მითითებულ ვადაში, გრანტის გამცემს უფლება აქვს, შეწყვიტოს ხელშეკრულება შესაბამისი წერილობითი შეტყობინების გაგზავნის საფუძველზე;

6.4. დარღვევის მითითებულ ვადაში აღმოუფხვრელობის შემთხვევაში და ხელშეკრულების შეწყვეტისას გრანტის გამცემი უფლებამოსილია, გრანტის მიმღებს მოსთხოვოს პროექტის განხორციელების განმავლობაში გადარიცხული არამიზნობრივად გამოყენებული თანხის უკან დაბრუნება მის მიერ მითითებულ რეკვიზიტებზე შეტყობინების გაგზავნიდან 1 (ერთი) კვირის ვადაში;

6.5. ხელშეკრულების 6.1 პუნქტის საფუძველზე ხელშეკრულების შეწყვეტის შემთხვევაში, გრანტის მიმღებმა გრანტის გამცემს უნდა დაუბრუნოს იმ მომენტისათვის მიღებული თანხა გრანტის გამცემის მიერ მითითებულ საბანკო ანგარიშზე;

6.6. ხელშეკრულების 6.3 პუნქტით გათვალისწინებული ხელშეკრულების შეწყვეტის უფლების გამოუყენებლობის შემთხვევაში, თუ ეს დაკავშირებულია 6.1.1 პუნქტით გათვალისწინებულ დარღვევასთან, გრანტის გამცემს უფლება აქვს, მოითხოვოს არამიზნობრივად გამოყენებული თანხის უკან დაბრუნება მის მიერ მითითებულ რეკვიზიტებზე მოთხოვნის წერილობითი წარდგენიდან 1 (ერთი) კვირის ვადაში და ხელშეკრულების გაგრძელება მისი პირობების შესაბამისად;

6.7. ხელშეკრულების ვადამდე შეწყვეტის შემთხვევაში გრანტის მიმღები ვალდებულია, გადასცეს სრული ინფორმაცია გრანტის გამცემს, რომელიც მის მიერ იქნა მოპოვებული ამ ხელშეკრულების საფუძველზე საგრანტო პროგრამის განხორციელების პროცესში. გარდა ამისა, გრანტის გამცემზე გადმოდის ყველა ის მოთხოვნა, რომლებიც წარმოეშვა გრანტის მიმღებს ამ ხელშეკრულების საფუძველზე საგრანტო პროგრამის განხორციელებასთან დაკავშირებით. ამ შემთხვევაში გრანტის გამცემი უფლებამოსილია, მოითხოვოს მესამე პირებისაგან შესრულების მიღება, ასევე, მხარედ ხელშეკრულებაში გრანტის მიმღების ჩანაცვლება.

**მუხლი 7. ფორსმაჟორი**

7.1. თუ რომელიმე მხარეს ფორსმაჟორული გარემოებების გამო ხელი ეშლება, ვერ ასრულებს ან აგვიანებს წინამდებარე ხელშეკრულებით გათვალისწინებული ვალდებულებების შესრულებას, ეს არ უნდა ჩაითვალოს ხელშეკრულების პირობების დარღვევად და მხარე უნდა განთავისუფლდეს ამ ვალდებულებისაგან ფორსმაჟორული გარემოებების არსებობის ვადის განმავლობაში იმ პირობით, თუ ვალდებულებების შეუსრულებლობა ან დაგვიანება პირდაპირ კავშირშია ფორსმაჟორულ გარემოებებთან;

7.2. ფორსმაჟორული გარემოებების წარმოქმნისას მხარეებმა ყველა ღონე უნდა იხმარონ მსგავსი სიტუაციის სწრაფად აღმოსაფხვრელად. თუ ფორსმაჟორული გარემოებების გამო ხელშეკრულებით გათვალისწინებული ვალდებულებების სათანადოდ შესრულება შეუძლებელი ხდება ასეთი გარემოებების დადგომიდან 30 (ოცდაათი) კალენდარული დღის განმავლობაში, ნებისმიერ მხარეს ეძლევა უფლება, მოითხოვოს ხელშეკრულების შეცვლილ გარემოებებთან მისადაგება, ხოლო შეუთანხმებლობის შემთხვევაში მოითხოვოს ხელშეკრულების მოშლა, რის თაობაზეც აცნობებს მეორე მხარეს. ამ შემთხვევაში, გრანტის მიმღები ვალდებული იქნება, დააბრუნოს მიღებული გრანტის გამოუყენებელი ნაწილი. ხელშეკრულება შეწყვეტილად ჩაითვლება მეორე მხარის მიერ სათანადო წერილობითი შეტყობინების მიღებისთანავე;

7.3. ამ ხელშეკრულების შესაბამისად, ფორსმაჟორულ გარემოებებად მიიჩნევა სტიქიური მოვლენები, სამოქალაქო არეულობა, ხანძარი, საომარი მოქმედებები და სხვა ისეთი გარემოებები, რომლებიც სცილდება ხელშეკრულების მხარეების კონტროლის ფარგლებს.

**მუხლი 8. დავის გადაწყვეტის წესი და გამოსაყენებელი კანონმდებლობა**

8.1. ამ ხელშეკრულებიდან წარმოშობილი დავის შემთხვევაში, მხარეები ეცდებიან მის მოგვარებას მოლაპარაკებებისა და კონსულტაციების გზით;

8.2. შეთანხმების მიუღწევლობის შემთხვევაში, დავა გადაწყდება საქართველოს კანონმდებლობის შესაბამისად.

**მუხლი 9. დასკვნითი დებულებები**

9.1. ხელშეკრულება ძალაში შედის მხარეთა მიერ მისი ხელმოწერის მომენტიდან და მოქმედებს მხარეთა უფლება-მოვალეობების სრულად განხორციელებამდე;

9.2. ხელშეკრულებასა და მის დანართებში მხარეთა შეთანხმებით შეიძლება შეტანილ იქნეს ცვლილებები და დამატებები, რომლებიც გაფორმდება წერილობით და იქნება წინამდებარე ხელშეკრულების განუყოფელი ნაწილი;

9.3. ხელშეკრულებაში ყველა ცვლილება და დამატება ძალაში შედის მხოლოდ მისი წერილობითი ფორმით გაფორმების შემთხვევაში, რომელიც ხელმოწერით დამოწმებულია მხარეთა მიერ;

9.4. ხელშეკრულების დანართები წარმოადგენს მის განუყოფელ ნაწილს და მოქმედებს მასთან ერთად;

9.5. ხელშეკრულება შედგენილია ქართულ ენაზე იურიდიულად თანაბარი ძალის მქონე ორ ეგზემპლარად თითოეული მხარისთვის და ხელმოწერილია მხარეთა მიერ;

9.6. გრანტის გამცემი უფლებამოსილია, განუსაზღვროს გრანტის მიმღებს ის პროცედურები, რომელთა დაცვითაც უნდა განხორციელდეს კომუნიკაცია ამ ხელშეკრულებასთან დაკავშირებულ საკითხებზე (გარდა იმ სახის ინფორმაციის გაცვლისა, რომლის მიწოდების ფორმაც სპეციფიკურად განსაზღვრულია ამ ხელშეკრულებით ან საქართველოს კანონმდებლობით).

**მხარეთა ხელმოწერები**

|  |  |
| --- | --- |
| **ხელმოწერა:** | **ხელმოწერა:** |
| **თარიღი:** 2023 წლის  \_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **თარიღი:** 2023 წლის  \_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
| საქართველოს იუსტიციის სამინისტრო | ................................................................................ |
|  |  |
| **ორგანიზაციის მისამართი** | **ორგანიზაციის/ფიზიკური პირის მისამართი** |
| საქართველო, თბილისი, 0114,  გორგასლის ქუჩა №24ა  საიდენტიფიკაციო კოდი: 203845349 | ................................... (იურიდიული მისამართი)  ..................................... (ფაქტობრივი მისამართი)  საიდენტიფიკაციო კოდი: |